Ligurian:
# Gianni Prian (1962)

O Gianni Prian o l’é nasciuo do 1962 à Zena, dond’o stà de cà. Laureou in filosofia e de profescion insegnante, o l’à scrito e pubricou poexie, sazzi, racconti in italian, à partî da _L’ombra di un imbarco_ (1991) fin à _Luce che passi sotto_ (2022); o l’à conlaborou à ben ben de reviste letteräie, tra e quæ regordemmo Il Babau, Resine, Atelier, Fotocopianda, Versodove. O l’é o direttô de «Il Foglio», trimestrale da Biblioteca de Tiggei (Zena) «Adriano Guerrini». Sciben che di inserti liguri e piemonteixi se trovavan inti seu scriti za da primma, ciù de recente o l’à comensou à scrive in zeneise con unna çerta continuitæ. Sensa voei ëse realistica areo, l’inspiaçion de spesso narrativa do Prian a l’é impastâ da realitæ da vitta de tutti i giorni e a l’arriësce à rappresentâla ciù de tanti che se ghe mettan de propòxito; fòscia perché l’autô o l’é fiña tròppo filòsofo da no savei che a realitæ a no l’existe da pe lê, ma a gh’à o scignificato e a conscistensa che ghe demmo niatri. De spesso attrovemmo inte sti versci di reciòcchi a-a Caproni, co-a seu contrastâ adexon a-o crestianeximo, ma ascì de meditaçioin in sce l’ëse e o tempo e in sce un mondo assuppou de sangue, gnisca e sperma, che pan reciammâ Heidegger («fâme cacciâ / into mondo») e Bataille; de vòtte, caxo stranio, gh’é fiña de consonanse co-o Guareschi, co-i seu communisti che no creddan a-o Segnô, ma gh’an fede inta Madònna, co-o seu amô pe-a vitta contadiña e o ligammo co-a tæra, che pe-o Prian a gh’à de varsciue feminiñe, e in sciâ fin a l’é comme o scöso da moæ donde se vorriæ anâ torna.

[^1]: Into zerbo di gandolli piemonteixi a galmadora a l’é a xatta, o lampo o l’é o treno.

## Nòtta de l’autô.
No pe ascciæî ma pe compricâ e cöse, arregordemmo che «a neutte che tutte e vacche son neigre» a l’é unn’esprescion do Hegel che, in polemizzâ co-o Schelling, o poñe l’assoluo comme unna dimenscion chi conserva e differense e a no ê anecoisce à l’interno de unna dimenscion inreâ. Inte l’assoluo hegelian l’é de giorno e a vacca pessâ a l’arresta pessâ, quella gianca a l’arresta gianca e quella neigra (solo che quella neigra) neigra. Pe saveine de ciù, che domandæ a-i filòsofi. Mi fasso versci e bon.

English translation:
# Gianni Priano (1962)

Gianni Priano was born in 1962 in Genoa, where he lives. A graduate in philosophy and a teacher by trade, he has written and published poems, essays, and short stories in Italian, starting with _L’ombra di un imbarco_ (1991) up to _Luce che passi sotto_ (2022). He has collaborated with many literary magazines, including Il Babau, Resine, Atelier, Fotocopianda, Versodove. He is editor of “Il foglio”, a quarterly of the “Adriano Guerrini” Tiglieto (Genoa) Library. Although Ligurian and Piedmontese inserts were to be found in his writings even earlier, more recently he has begun to write in Genoese with some continuity. Without wishing to be wholly realistic, Priano’s frequently narrative inspiration is mixed with the reality of everyday life and succeeds in representing it more than many who intentionally put themselves into it; perhaps because the author is also too much of a philosopher not to know that reality does not exist in itself, but possesses the meaning and texture we give it. We often find in these verses echoes of Caproni, with his conflicted adherence to Christianity, but also meditations on being and time and on a world steeped in blood, excrement and semen, which seem to recall Heidegger (“make me throw myself / into the world”) and Bataille. At times, strangely enough, there are also similarities with Guareschi, with his communists who do not believe in God, but have faith in the Madonna, with his love of peasant life and the bond with the land, which for Priano takes on feminine values, and finally is like the mother’s womb to which one would like to return.

[^1]: In Piedmontese underworld slang, galmadora is the bowl, lampo is the train.

## Author’s remark.
Not to clarify but to complicate matters further, note that “the night when all cows are black” is an expression of Hegel who, polemicizing with Schelling, posits the absolute as a dimension that preserves differences and does not nullify them within an unreal dimension. In the Hegelian absolute it is daytime and the spotted cow remains spotted, the white cow remains white and the black cow (only the black cow) remains black. To learn more, ask the philosophers. I write verses and that’s it.